钦定古今图书集成/明伦汇编/氏族典/第302卷 > 梁颢
## 钦定古今图书集成/明伦汇编/氏族典/第302卷 > 梁颢

按《宋史梁颢传》，“颢字太素，郓州须城人。曾祖涓，成武
主簿。祖惟忠，历佐使府，至天平军节度判官。父文度
早世。颢雍熙二年举进士，解褐大名府观察推官。四
年，与梁湛并佐赵昌言。昌言入掌枢密，会翟马周事，
颢坐贬虢州司户参军。起知鱼台县，就加大理评事。
召还，迁殿中丞。顷之，复直史馆，历开封府推官、三司”
关西道判官，转太常博士。丁内艰，起令赴职，改右司
谏。真宗初，使陕西还，为度支判官。咸平元年，诏钱若
水重修《太祖实录》，表颢参其事，又同修起居注。三年，
命知制诰王均平命为峡路安抚使，归掌三班。韩国
华判大理，以断刑失中，乃选颢以代之。四年，张齐贤
使关右安抚，以颢为之副。颢有吏才，每进对，词辩明
敏，真宗嘉赏之。河北饥盗，命与薛映分为东西路巡
检使，还，拜右谏议大夫，充户部使。会罢三部使，以颢
为翰林学士、同知审官院三班。景德元年，权知开封。
颢美风姿，强力少疾，闺门雍睦，与人交久而无改，士
大夫多之。六月，暴病卒，年九十二。